የሚታገቱ ኢትዮጵያውያንን ለመታደግ ዓለም አቀፍ ትብብር ተጠየቀ
በበረሃ ላይ እየታገቱ ገንዘብ የሚጠየቅባቸውን ኢትዮጵያውያን ስደተኞች ሕይወት መታደግ ከአቅም በላይ እንደሆነ፣ ዓለም አቀፍ ድጋፍና ትብብር እንደሚያስፈልግ የፌዴራል ፖሊስ አስታወቀ፡፡ ሕጋዊ ሰነድ ሳይኖራቸው በእግርና በየብስ ትራንስፖርት ድንበር የሚያቋርጡ ስደተኞችን በማገት የደለበ ገንዘብ ለማግኘት የሚሠሩ ደላሎች፣ በስደተኞች ላይ የሚፈጽሙትን ኢሰብዓዊ ድርጊት ለማስቆም የሚመለከታቸው አገሮች አብሮ መሥራት አለባቸው ያሉት፣ የፌዴራል ፖሊስ ወንጀል ምርመራ ቢሮ የተደራጁና ልዩ ልዩ ወንጀሎች ምርመራ ዳይሬክተር ኮማንደር ከተማ ደባልቄ ናቸው፡፡      ዕገታው በብዛት የሚያጋጥመው የመን በሚገኝ በረሃ ውስጥ ሲሆን፣ አሁንም ድረስ ጥቂት የማይባሉ ታጋቾች እንዳሉ ኮማንደሩ ገልጸዋል፡፡ ታግተው የነበሩ ገንዘብ ከተከፈለላቸው በኋላ ነፃ የወጡ ስደተኞች፣ በመቶዎች የሚቆጠሩ ታጋቾች እንዳሉ እንደሚናገሩም ኮማንደሩ ለሪፖርተር አስረድተዋል፡፡       ድርጊቱ የሚፈጸምበት ሥፍራ በግልጽ የሚታወቅ ቢሆንም ስደተኞቹ የሚታገቱት ከኢትዮጵያ ድንበር ውጪ ስለሆነ፣ የኢትዮጵያ የፀጥታ ኃይሎች ተንቀሳቅሰው ታጋቾቹን ነፃ ማወጣት አይችሉም ብለዋል፡፡ ድንበር ላይ ያሉ አንዳንድ የኢትዮጵያ፣ የሶማሊላንድና የጁቡቲ የፀጥታ አካላት ገንዘብ እየተቀበሉ ለስደተኞቹ መንገድ የሚከፍቱበት ሁኔታ መኖሩ፣ ቁጥጥሩን ከባድ እንዳደረገው ኮማንደር ከተማ ገልጸዋል፡፡     ስደተኞቹን በማገት ወንጀል የኢትዮጵያውያን ደላሎች ሚና ከፍተኛ እንደሆነ፣ የደላሎቹ ሰንሰለትም ከኢትዮጵያ ዓረብ አገሮች፣ ደቡብ አፍሪካና ጣሊያን ድረስ የተዘረጋና በቀላሉ የማይበገር መሆኑን የሚናገሩት፣ በመቀሌ ዩኒቨርሲቲ ሥር የሚገኘው የሥነ ሕዝብ ጥናት ኢንስቲትዩት ዳይሬክተሩ ክንፈ አብረሃ (ዶ/ር) ናቸው፡፡      አገር ውስጥ የሚገኙ ደላሎች ውጭ አገር ዘመድ ያላቸውን ዒላማ በማድረግ ወደ ውጭ እንዲወጣ እንደሚያሳምኑ፣ ይኼንንም የሚያደርጉት ወንጀሉን የሚመሩት ግለሰቦች ውጭ የሚኖሩ ስለሆኑ፣ የሚላክላቸው ገንዘብም በዶላር ምንዛሪ ቀጥታ ወደ አካውንታቸው ስለሚገባ እንደሆነ ጠቁመዋል፡፡      ጉዳዩን ለሕግ አካላት ሪፖርት ከማድረግ ይልቅ የታገተባቸውን ሰው ለማስፈታት ገንዘብ መክፈል የሚመርጡ ብዙ መሆናቸውን በመግለጽ፣ ‹‹ወደኛ የሚመጡት በተደጋጋሚ ጊዜ አምጡ ሲባሉና ግራ ሲገባቸው ነው፡፡ እንዲያም ሆኖ ሰዎች በየጊዜው እኛ ዘንድ እየመጡ ያለቅሳሉ፡፡ በረሃ ላይ የሆነ ነገር እያፈሰሱባቸው፣ አካላቸውን እየቦጨቁ እያሰቃዩዋቸው ነው የሚደውሉት፡፡ በዚህ ጊዜ ቤተሰብ ልጁን ለመታደግ የተጠየቀውን ከየትም ብሎ በአፋጣኝ መክፈል ነው የሚፈልገው፤›› በማለት ኮማንደር ከተማ ሪፖርት የማይደረጉ በርካታ ጉዳዮች ቢኖሩም፣ ወደ እነሱ የሚደርሱም ቀላል እንዳልሆኑ ተናግረዋል፡፡      በዚህ ምክንያት በርካታ ሰዎች ቤት ንብረታቸውን እንደሸጡ የሚናገሩት ክንፈ (ዶ/ር) የገጠማቸውን እንደሚከተለው ገልጸዋል፡፡ ‹‹160 ሺሕ ብር ካልከፈሉ በስተቀር ልጃቸውን አሰቃይተው እንደሚገድሉት ጥሪ የደረሳቸው ወላጆች ቤታቸውን ሸጠው በአፋጣኝ በተባለው የባንክ ቁጥር ገንዘቡን ያስገባሉ፡፡ በዚህ ግን አልቆመም፣ እንደገና ተጨማሪ 160 ሺሕ ብር እንዲልኩ ተጠየቁ፡፡ ምንም ዓይነት ገንዘብ እንደሌላቸው ቢገልጹም፣ ቤቱን የሸጡት በ400 ሺሕ ብር መሆኑን እንደሚያውቁ፣ የተባለውን ገንዘብ ካልከፈሉ ልጃቸውን እንደማያገኙት ማስጠንቀቂያ ተነግሯቸው ስልኩ ተዘጋ፤›› ብለዋል፡፡       እነዚህ ሰዎች ለሚመለከተው አካል ሄደው አቤት ያሉት ለሁለተኛ ጊዜ ክፈሉ ሲባሉ ነው ብለው፣ ‹‹ምናልባት ቤቱን የገዛው ደላላው ሊሆን ይችላል፤›› ብለዋል፡፡ መሰል ወንጀሎችን አጣርቶ ወንጀለኞቹን በቁጥጥር ሥር ለማዋል ገንዘቡ ገቢ የተደረገበትን የባንክ ሒሳብ ባለቤት ማወቅ ግድ እንደሆነም አስረድተዋል፡፡ ነገር ግን ባንኮች በተለይም የግሉ ዘርፍ የደንበኞችን ሚስጥር አሳልፈን አንሰጥም በማለት መረጃ ፈላጊዎችን ከበር እንደሚመልሱ ጠቁመዋል፡፡ የተጠርጣሪውን የባንክ ሒሳብ መረጃ ለመመርመር የፖሊስ ትዕዛዝ ቢሰጥም፣ ፈቃደኛ ሆኖ የሚያስተናግድ ባንክ አለመኖሩ ችግር እየፈጠረ ይገኛል ያሉት ክንፈ (ዶ/ር)፣ ተናብቦ መሥራት ቢቻል ወንጀለኞቹን በቁጥጥር ሥር የማዋል ሒደቱን ቀላል እንደሚያደርገው ያምናሉ፡፡      እስካሁን በተከናወነ የምርመራ ሥራዎች በዚህ ተግባር ተሰማርተው የተገኙ ኢትዮጵያዊ ደላሎችን በሕግ እንዲጠየቁ እየተደረገ ይገኛል ተብሏል፡፡ ሪትራክ፣ ሆፕ ፎር ጀስትስ፣ ጀስትስ ፎር ኦልና ብሪቲሽ ኤምባሲ የሕገወጥ የሰዎች ዝውውርን በተመለከተ በካፒታል ሆቴል ኤንድ ስፓ ባለፈው ሳምንት በጋራ ባዘጋጁት መድረክ ላይ፣ ኮማንደር ከተማ ያለፈውን ዓመት ዝርዝር የምርመራ ውጤት አቅርበዋል፡፡      ዝርዝሩ እንደሚያሳየው፣ በ2010 ዓ.ም. 101 በዋናው የወንጀል ምርመራ ቢሮ፣ 203 ደግሞ በክልሎች የምርመራ ቢሮ ቅርንጫፎች፣ በአጠቃላይ 304 ተጠርጣሪዎች በቁጥጥር ሥር ውለዋል፡፡ 196 የምርመራ መዝገቦችን በማደራጀትም ለፌዴራል ጠቅላይ ዓቃቢ ሕግ ተልኮ ክስ እንዲመሠረት ተደርጓል ብለዋል፡፡ በዚሁ ዓመት ውስጥ በ75 የምርመራ መዝገቦች ላይ 93 ተጠርጣሪዎች የፍርድ ቤት የመጨረሻ ውሳኔ ማግኘታቸውን፣ ከሁለት ዓመት ጽኑ እስራት እስከ 20 አመት ጽኑ እስራት እንደተፈረደባቸው፣ እንዲሁም ከ500 እስከ 25,000 ብር የሚደርስ የገንዘብ ቅጣት እንደተጣላባቸው አስታውቀዋል፡፡      ‹‹አንዱ ሲያዝ የእሱ ወንድም ይቀጥላል፡፡ ሰዎችን ብቻ በማስቀጣት ወንጀሉን ማስቀረት እንደማይቻል አምነናል፤›› የሚሉት ኮማንደር ከተማ፣ ዓለም አቀፍ ትብብር እንደሚያሻ አስታውቀዋል፡፡ ክንፈ (ዶ/ር) በበኩላቸው ከታች ያሉትን ደላሎች ብቻ ሳይሆን ከጀርባ ያሉ ግለሰቦችንም መያዝ ካልተቻለ ወንጀሉ እንደሚቀጥል ገልጸዋል፡፡ 